《次韵沈高卿杂言》
宋代·史浩

读书正其远大者，莫为蟛蜞专尔雅。傥从纸上觅筌蹄，当识升高必自下。

富贵不来将奈何，岂作求食思毁瓦。富贵适来无容心，处以恬然宁满假。

仕官要须得若人，是为学足美其身。万方思治徯康济，当吏立政频咨询。

从容风俗到淳古，坐可尧舜吾君民。昂头引颈不愧惭，奚必翰墨誇清新。

吁嗟二者理非各，俗儒妄分诚臆度。学成用我鹗在天，不用聊复龟藏壳。

名利宠辱尚如许，死生之变良足托。沈子才雄敌万夫，声华合与前贤符。

君看昔人可炙手，行若市井真屠沽。敝袍陋巷世不如，往往胸次多良图。

乃知富贵本馀事，穷达有命吾生俱。君诗卓绝了无和，我复感激重扬揄。

难逢臭味同，勉子谨厥初，毋待桑榆补东隅。

作者简介：史浩（1106年—1194年），字直翁，号真隐。明州鄞县人，南宋政治家、词人。高宗绍兴十五年（1144年）进士，由温州教授除太学正，升为国子博士。他向宋高宗建议立太子，以此受知于朝廷，绍兴三十二年，宋孝宗即位，授参知政事。隆兴元年，拜尚书右仆射。淳熙十年，除太保致仕，封魏国公。宋光宗御极，进太师。绍熙五年，薨，年八十九，封会稽郡王。宋宁宗登基，赐谥文惠。嘉定十四年，以子史弥远贵，追封越王，改谥忠定，配享孝宗庙庭。为昭勋阁二十四功臣之一。